Die tyd het vir hulle gaan stilstaan die dag toe hulle hoor hoe hul dogter voor haar dood verniel en moontlik aan ’n leiband rondgesleep is.
Daarom wag hy en sy vrou, Annetjie, geduldig op die dag dat haar ekskêrel, Gerhard (32), aan Suid-Afrika uitgelewer word om tereg te staan op aanklag van moord.
Die voortvlugtige Suid-Afrikaner is verlede maand in Brasilië vir vier jaar en vier maande tronk toe gestuur omdat sy reisdokumente vervals was en hy ’n polisiebeampte wou omkoop.
Maar die angswekkende beelde wat steeds snags by haar ouers spook, is dié van Andrea wat soos ’n hond aan ’n leiband rondgesleep word.
Die eerste keer dat hulle van hierdie verskriklike moontlikheid bewus geword het, was toe hulle ’n paar maande ná haar moord ’n siener besoek. Die siener het dit aan hulle openbaar.
Andrea, 'n opgeleide balletjuffrou, se hare was pienk van die bloed ná sy onder haar ekskêrel se brutale aanval deurgeloop het.
Gerhard was Andrea se eerste ernstige kêrel. Sy het hom in 2005 op ’n troue ontmoet toe sy nog ’n student aan die Noordwes-universiteit se Potchefstroom-kampus was. Hy het toe al as ’n IT-spesialis in Londen gewerk. Tog het die liefde geblom en hy het aangenaam en goed gemanierd voorgekom, vertel Annetjie.
Maar die gevaarligte het gou begin flikker. ’n Paar maande ná hul ontmoeting het Andrea in Engeland by Gerhard gaan kuier.
“Sy het my een aand histeries gebel en gesê Gerhard weier om haar vliegtuigkaartjie terug huis toe vir haar te gee. Ek het sy pa gebel en gevra wat met sy seun aangaan. Hy het nie regtig geskok geklink nie,” vertel Annetjie.
Dan het dit gelyk of sy in ’n beswyming is en is sy ten spyte van haar ouers se waarskuwings weer saam met hom vort.
“Sy het baie vir ons weggesteek. Sy het geweet ons sou mal raak en sy het ons teen hom probeer beskerm,” vertel Annetjie hartseer.
Andrea het die verhouding met Gerhard verbreek voor sy ’n paar maande voor haar dood in Johannesburg by ’n ouditeursfirma gaan werk het.
Sy het haar kollegas die naweek voor haar dood vertel sy sal nie ’n werkgeselligheid kan bywoon nie, want sy gaan saam met ’n vriendin Thabazimbi toe. Maar niemand weet wie dié vriendin is en hoe Andrea weer in Gerhard se geselskap beland het nie.
Oomblikke ná die moord op Andrea het Gerhard sy lewe probeer neem deur hom met ’n knipmes in die nek te steek. Die staat het daarom aangevoer hy is ’n gevaar vir homself en sy eerste twee aansoeke om borgtog is geweier.
Daarby is aangevoer dat hy geen respek vir die reg het nie omdat hy die beskermingsbevel wat Andrea destyds teen hom gekry het, verontagsaam het.
Met die nuus van Gerhard se vrylating het die Venters dadelik veiligheidsmaatreëls by hul huis opgeskerp. Hy het immers al gedreig hy gaan hulle doodmaak.
“Sy was my pop,” sê Annetjie, en streel oor die porseleinpop wat sy spesiaal vir haar dogter gemaak het.
“Laat hy maar verrot in die tronk,” sê Dries. ’n Paar dae voor Gerhard in Brasilië aangekeer is, het Annetjie sy ma, Thea Pretorius, gebel in ’n poging tot heling.
Gerhard sr. se dogter, Yvonne Jansen van Vuuren, was 19 jaar oud toe sy haar eie lewe in 1994 neem. Haar seun, Gavin Hennings (16), het in Maart 2011 op sy oupa se kleinhoewe ook ’n einde aan sy lewe gemaak.
Sy het hom as ’n goeie kind beskryf, iemand wat nooit met drank of dwelms deurmekaar was nie en nie gerook het nie.
In daardie stadium was Thea en Gerhard sr. reeds meer as 10 jaar geskei oor wat sy as ’n afbrekende verhouding beskryf het.
Toe Andrea in 2007 ’n interdik teen haar seun aanvra, het sy haar glo gewaarsku om nie in dieselfde gat as Thea te trap nie.
Thea het hul dogter, Yvonne, se kind aangeneem nadat sy haar eie lewe geneem het. En toe volg Gavin in sy ma se voetspore.